b'\n_START_ARTICLE_\nVanlig lundfly\n_START_SECTION_\nUtseende\n_START_PARAGRAPH_\nEt middelsstort (vingespenn 37 \xe2\x80\x93 42 mm), gr\xc3\xa5brunt nattfly. Forvingen har vanligvis alle de vingetegningene som er typiske for nattfly tydelige, men kjennes lett p\xc3\xa5 den trekantede, brunsvarte flekken (tappmerket) bak ringmerket i forvingens midtfelt. Forvingen har en tydelig, brunsvart lengdestrek (rotstrek) ved roten og to tynne men tydelige mellomlinjer som avgrenser vingenes midtfelt. Disse n\xc3\xa6rmer seg ikke s\xc3\xa5 mye hverandre mot vingens bakkant som hos mange lignende arter, avstanden mellom dem ved bakkanten er godt over halvparten av avstanden ved framkanten. Fra den indre mellomlinjen g\xc3\xa5r det ut en kraftig, brunsvart, trekantet (tannformet) flekk \xe2\x80\x93 tappmerket \xe2\x80\x93 som n\xc3\xa5r halvveis til ytre mellomlinje. Nyre- og ringmerkene er lyse, m\xc3\xb8rkkantede og tydelige. Langs ytterkanten g\xc3\xa5r det en hvit tverrlinje (b\xc3\xb8lgelinjen) som danner en w i midten. Bavingen er lysgr\xc3\xa5.\n_START_SECTION_\nLevevis\n_START_PARAGRAPH_\nArten kan p\xc3\xa5treffes i mange ulike habitater. Larvene kan leve b\xc3\xa5de p\xc3\xa5 l\xc3\xb8vtr\xc3\xa6r, busker og urter, blant andre kjemper (Plantago spp.) og syrer (Rumex spp.). De voksne sommerfuglene flyr om natten i juni \xe2\x80\x93 juli og kommer gjerne til lys.\n_START_SECTION_\nUtbredelse\n_START_PARAGRAPH_\nBrunt lundfly er utbredt i hele Europa. I Norge er den vanlig nord til S\xc3\xb8r-Tr\xc3\xb8ndelag.'